text: 72-årig dement eftersøges med helikoptere på vestkysten
  19 november 2015 kl. 05.57
  Dement beboer har onsdag aften forladt Landlyst Områdecenter i Tarp nord for Esbjerg. Politi og to helikoptere leder efter kvinden.
  To helikoptere og politi med hunde leder efter en forsvundet beboer fra plejecenter i Tarp.
  - Hun forsvandt omkring kl. 20.30, og hun er meget dement, oplyser sundhedshjælper Henriette Wolff fra Landlyst områdecenter til TV SYD.
  Den 72-årige kvinde er 170 cm. høj og har kraftigt, kort, lyst hår. Hun er iført beige bluse og mørke bukser.  Plejehjemsbeboeren er dårligt gående på grund af dårlige hofter og kan formentlig ikke orientere sig.
  - Hun er ikke klædt på til regn og blæst. Derfor opfordrer vi borgere i og omkring Tarp til at kigge efter i haver, krat, carporte, udhuse, garager, skure, kældernedgange etc., fortæller vagtchef Ivan Gohr Jensen fra Syd- og Sønderjyllands Politi til TV SYD.
  Alle henvendelser om Gunhild Christiansen til Syd- og Sønderjyllands Politi på telefon 114.
  Politi og helikopter leder efter en dement 72 årig kvinde, der er gået fra et plejehjem I Tarp nord for Esbjerg. #politidk
  
  